虎巖紀遊
作者：孫應鳳
朝代：宋

paragraphs: 月出山越高，雲行月益忙。
樹影遍空白，疎星避月光。
總非往者見，不從意內量。
聰明此一進，境界因久忘。
深坐庭露淹，山僧促迴廊。
鼓鐘奏天樂，經行重山堂。
暮楫動朝梵，初日升屋梁。
佛心光見日，林暉洞八方。
細雨霏日中，飛煙青逐黄。
出門遶山逕，兩道夾修篁。
茗根千百个，却於山隈藏。
徑深見奇巘，云與戴雲望。
因之曳竹杖，集伴凌高岡。
他年記此際，風花带天香。